Gĩcunjĩ gĩa 12
Wĩra Witũ wa Kũhunjia Ũthamaki Ũbangĩtwo Atĩa?
Kahinda kanini mbere ya gĩkuũ gĩake, Jesu oigire ũũ: “Ũhoro-ũyũ-Mwega wa ũthamaki nĩũkahunjio thĩ yothe, ũtuĩke ũira kũrĩ ndũrĩrĩ ciothe; na hĩndĩ ĩo nĩrĩo ithirĩro rĩgakinya.” (Mathayo 24:14) No wĩra ũcio wa kũhunjia thĩ yothe ũngĩarutirũo atĩa? Nĩ na njĩra ya kũrũmĩrĩra kĩonereria kĩrĩa Jesu aigire rĩrĩa aarĩ gũkũ thĩ.—Luka 8:1.
Twĩrutanagĩria gũceerera andũ mĩciĩ-inĩ yao. Jesu nĩ aamenyeririe arutwo ake kũhunjia ũhoro ũrĩa mwega nyũmba kwa nyũmba. (Mathayo 10:11-13; Atũmwo 5:42; 20:20) Ahunjia acio a injiri a karine ya mbere nĩ maagaĩirũo icigo cia kũhunjia. (Mathayo 10:5, 6; 2 Akorintho 10:13) Ũmũthĩ o naguo, wĩra witũ wa kũhunjia nĩ ũbangĩtwo wega, na o kĩũngano gĩkagaĩrũo gĩcigo gĩakĩo gĩa kũhunjia. Ũndũ ũcio ũtũhotithagia kũhingia watho wa Jesu atĩ “tũhunjagĩrie andũ” na tũrute ũira kĩhinyio.—Atũmwo 10:42.
Tũgeragia kũhunjĩria andũ kũrĩa guothe mangĩoneka. Jesu ningĩ nĩ aigire kĩonereria na njĩra ya kũhunjĩria andũ marĩ kũndũ-inĩ kwa mũingĩ, ta hũgũrũrũ-inĩ cia iria kana hakuhĩ na gĩthima kĩa maĩ gĩa itũũra. (Mariko 4:1; Johana 4:5-15) O na ithuĩ twaragia na andũ ũhoro wa Bibilia kũrĩa guothe tũngĩhota—barabara-inĩ, kũndũ-inĩ kwa biacara, icigo-inĩ cia kũhurũka, kana tũkahũthĩra thimũ. Ningĩ nĩ tũhunjagĩria arĩa marĩ itũũra riitũ, andũ arĩa tũrutaga wĩra nao, arĩa tũthomaga nao, na andũ aitũ a famĩlĩ, rĩrĩa twagĩa na mweke wagĩrĩire. Njĩra icio ciothe nĩ ihotithĩtie andũ milioni nyingĩ thĩinĩ wa thĩ maigue ‘ũhoro mwega wa ũhonokio.’—Thaburi 96:2.
Hihi nĩ ũkuona ta harĩ andũ ũngĩhunjĩria ũhoro mwega wa Ũthamaki wa Ngai na ũrĩa ũhoro ũcio ũkuruhaine na ihinda rĩao rĩrĩa rĩũkĩte? Ndũkage kũmamenyithia ũhoro ũcio wa kĩĩrĩgĩrĩro. Aria nao igũrũ rĩaguo na ihenya o ũrĩa kũngĩhoteka!
“Ũhoro mwega” ũrĩa arĩ o mũhaka ũhunjio nĩ ũrĩkũ?
Aira a Jehova marũmagĩrĩra atĩa njĩra ya Jesu ya kũhunjia?
kik_Latn kik_Latn kik_Latn kik_Latn kik_Latn kik_Latn kik_Latn kik_Latn